กิมเอ็งจับแจกคอนโดมิเนียม
ดันอนุพันธ์รักษาแชมป์หุ้น10ปี บล.แข่งอัดโปรโมชันมัดใจลูกค้า
17 ส.ค. 2554

ดันอนุพันธ์รักษาแชมป์หุ้น10ปี บล.แข่งอัดโปรโมชันมัดใจลูกค้า
โบรกเกอร์แข่งดุเห็นกลยุทธ์แปลกๆ จัดโปรโมชันมัดใจลูกค้า สู้ศึกเปิดเสรีค่าคอมมิชชันปีหน้า กิมเอ็งมาแรงแจกคอนโดมิเนียม
นางบุญพร บริบูรณ์ส่งศิลป์ ประธานเจ้าหน้าที่บริหาร สายงานธุรกิจหลักทรัพย์รายย่อย บริษัทหลักทรัพย์ (บล.) กิมเอ็ง (ประเทศไทย) หรือ KEST เปิดเผยว่า แนวโน้มการทำธุรกิจหลักทรัพย์ (โบรกเกอร์) ในช่วงครึ่งหลังปี 2554 นี้ จะเห็น บล.หลายแห่งออกโปรโมชัน หรือทำการตลาดกับลูกค้ามากขึ้น เพื่อพยายามรักษาฐานลูกค้าไว้ก่อนที่จะเปิดเสรีค่านายหน้าซื้อขายหลักทรัพย์ (คอมมิชชัน) เต็มรูปแบบในปีหน้า หลังจาก บล.หลายแห่งได้ตื่นตัวก่อนหน้านี้
“ปีนี้บริษัทตั้งเป้างบโปรโมชันทั้งหมด 15 ล้านบาท หรือประมาณ 12% ของรายได้ซึ่งเทียบกับปีก่อนใช้ไม่ถึง 1% และปีนี้เราจะเน้นในลักษณะหาผู้โชคดีที่ได้รับรางวัล ซึ่งแตกต่างจากปีก่อนที่เน้นให้ลูกค้าได้รับสิทธิเหมือนกันทุกคน” นางบุญพร กล่าว
บริษัทเพิ่งเริ่มทำโปรโมชันจริงจังเมื่อเดือน พ.ค.ที่ผ่านมาแจก รถยนต์นิสสันมาร์ชเดือนละ 1 คัน ทำให้มูลค่าการซื้อขายของลูกค้าช่วงไตรมาส 2 เพิ่มขึ้น 30% เมื่อเทียบกับช่วงเดียวกันของปีก่อน
ล่าสุด วันที่ 20 ก.ค.ที่ผ่านมา KEST ได้ออกโปรโมชันใหม่ให้ลูกค้าสะสมแต้ม โดยทุก 2,000 คะแนน มีสิทธิลุ้นรับคอนโดมิเนียม Aspire ของบริษัท เอเชี่ยน พร็อพเพอร์ตี้ ดีเวลลอปเม้นท์ (AP) มูลค่า 1.8 ล้านบาท แต่จะเน้นการกระตุ้นสินค้าอนุพันธ์เป็นหลัก เพราะทุก 25 บาทของค่าคอมมิชชันหุ้นจะได้รับ 1 คะแนน แต่หากซื้อขายอนุพันธ์จะได้คะแนน 2 เท่า ส่วนโกลด์ ฟิวเจอร์ส และซิลเวอร์ ฟิวเจอร์ส รับคะแนน 3 เท่า ซึ่งเริ่มสะสมคะแนนตั้งแต่วันที่ 1 ส.ค.31 ธ.ค.นี้ 
นายมนตรี ศรไพศาล ประธานเจ้าหน้าที่ KEST กล่าวว่า กิมเอ็งประสบความสำเร็จสามารถครองแชมป์โบรกเกอร์อันดับ 1 มา 9 ปีติดต่อกัน และจะรักษาแชมป์ให้ได้เป็นปีที่ 10 โดยมีส่วนแบ่งการตลาดของครึ่งปีแรกที่ 11.52% และปีนี้ตั้งเป้ารักษาส่วนแบ่งตลาดหุ้นที่ประมาณ 13% และส่วนแบ่งตราสารอนุพันธ์โดยรวมที่ 7% 
นายประสงค์ รุ่งสมัยทอง ผู้ช่วยกรรมการผู้จัดการ ฝ่ายกลยุทธ์การตลาด บล.กสิกรไทย กล่าวว่า โบรกเกอร์ใช้โปรโมชันไม่แตกต่างกันมาก เป็นลักษณะของการสะสมแต้มเพื่อลุ้นรางวัล แต่จะไม่มีการทุ่มเม็ดเงินเหมือนสินค้าอุปโภคบริโภค เพราะไม่คุ้มกับคอมมิชชัน 0.10.2% 
“ปีนี้บริษัทใช้งบการตลาดทั้งหมด 45 ล้านบาท เพิ่มขึ้นจากปีก่อนที่ 25 ล้านบาท” นายประสงค์ กล่าว
นางภัทธีรา ดิลกรุ่งธีระภพ นายกสมาคม บล. กล่าวว่า การจัดโปรโมชันแจกคอนโดมิเนียมของกิมเอ็ง ก็ต้องดูว่าเป็นไปตามเกณฑ์หรือไม่ แต่การจับรางวัลแจกครั้งนี้มีการเปิดเผยโปร่งใส และกิมเอ็งคงพิจารณาว่าสมเหตุผลกับรายได้ที่คาดว่าจะเพิ่มขึ้นตามมาแล้ว